ไฟแนนซ์ทูเดย์
โดย...ช.ชดา
20 ม.ค. 2559

โดย...ช.ชดา
...ใครจะรู้ซึ้งถึงความร้ายกาจของโรคไข้เลือดออกที่คร่าชีวิตดาราหนุ่ม ปอ-ทฤษฎี สหวงษ์ เท่า กรณ์ จาติกวณิช อดีต รมว.คลัง ที่เป็นโรคไข้เลือดออกซ้ำถึง 2 ครั้ง ต้องนอนโรงพยาบาลนานเป็นเดือน แต่ตอนนี้เจ้าตัวฟิตเต็มร้อย แข็งแรงเต็มที่พร้อมเดินสายกับหัวหน้าอภิสิทธิ์ (เวชชาชีวะ) ไปทำบุญ เยี่ยมประชาชนเป็นระยะ แม้ คสช.จะห้ามไม่ให้มีการประชุมพรรคการเมืองก็ตาม
...พี่บู๊ ชาติชาย พยุหนาวีชัย ผู้อำนวยการธนาคารออมสิน และรองผู้อำนวยการออมสิน ทุกท่าน นำกระเช้าของขวัญที่ลูกค้าและผู้มีส่วนได้ส่วนเสียในการทำงานนำมาสวัสดีปีใหม่ผู้บริหาร มาจัดสรรแจกจ่ายไปให้กับองค์กรการกุศลต่างๆ เพื่อให้เป็นประโยชน์ต่อสาธารณะ นี่เป็นเรื่องดีที่ต้องบอกต่อ
แต่ถ้าจะทำแบบที่ธนาคารเกียรตินาคินเลยก็จะดี ที่มีการประกาศล่วงหน้าเลยว่างดรับของขวัญ ของชำร่วย ในเทศกาลปีใหม่ทั้งหมด พนักงานธนาคารทุกคนเต็มใจให้บริการโดยไม่ต้องการสิ่งตอบแทนใดๆ อันนี้สิแน่กว่า
...ตัวจริงที่ดูแลกลุ่มบริษัทจัดการเทคโนโลยีสารสนเทศ (ไอที) ของธนาคารกสิกรไทย คือ สมคิด จิรานันตรัตน์ รองกรรมการผู้จัดการอาวุโส สายงานระบบธนาคารกสิกรไทย ที่จะบริหารงานคู่กับ ธีรนันท์ ศรีหงส์ กรรมการผู้จัดการ ธนาคารกสิรไทย  สายงานนี้ถือเป็นอนาคตที่ บัณฑูร ล่ำซำ ให้ความสำคัญมาก
สมคิด เป็นมือโปรด้านไอที ประวัติการทำงานก็ไม่ธรรมดา ถูก ดร.สุรัตน์ พลาลิขิต ช่วงที่เป็นรองผู้จัดการสายงานเทคโนโลยีสารสนเทศ ตลาดหลักทรัพย์แห่งประเทศไทย ดึงไปช่วยงาน แต่ตอนนี้กลับกัน สมคิด เชิญ ดร.สุรัตน์ มาช่วยทำงานที่ธนาคารกสิกรไทย
...พรุ่งนี้คอยฟังกลยุทธ์และทิศทางธุรกิจของธนาคารไทยพาณิชย์ในปี 2559 เพราะดูโอคู่บริหาร ญนน์ โภคทรัพย์ กรรมการผู้จัดการ และ อาทิตย์ นันทวิทยา เตรียมแถลงรายละเอียดให้รู้โดยทั่วกัน